時宰生日樂府四首 祈年歌
作者：周紫芝
朝代：宋

paragraphs: 十雨五風年歲熟，萬落千村俱種粟。
人從南畝把金犁，誰在廟堂調玉燭。
昔年避地今安居，前日荷戈今佩犢。
開元宰相不開邊，當時米賤斗數錢。
自從罷武銷劍戟，外户不閉俱安眼。
人蒙更生家受賜，父老歡喜兒童顛。
君不見天上宸章燦星斗，翔鸞驚飛翠蛟走。
爲言一德似阿衡，上格皇天贊元后。
皇天報德亦可知，仁者必壽天無私。
但願天心錫難老，貂冠畫袞常光輝。
四國無兵誰不喜，共說昇平自今始。
黄帝垂衣坐法宮，千歲常師廣成子。